Anexa la H.C.L. nr.

**REGULAMENT PRIVIND PROCEDURA DE LUCRU PE LINIA VEHICULELOR FĂRĂ STĂPÂN SAU ABANDONATE PE TERENURI APARŢINÂND DOMENIULUI PUBLIC SAU PRIVAT AL MUNICIPIULUI CURTEA DE ARGEŞ**

**DISPOZIŢII GENERALE**

**Art. 1.** Regimul juridic al vehiculelor fără stăpân sau abandonate este reglementat de Legea nr. 421/2002, cu modificările şi completările ulterioare, şi de Hotărârea Guvernului nr. 152/2023 pentru aprobarea Normelor metodologice de aplicare a Legii nr. 421/2002.

**Art. 2**. În sensul prezentului regulament, următoarele noţiuni se definesc astfel:

1. vehicul fără stăpân - vehicul de orice categorie, fără plăcuţe de înmatriculare sau alte marcaje oficiale, staţionat pe domeniul public sau privat al municipiului Curtea de Argeş, al cărui proprietar sau deţinător legal este necunoscut.
2. vehicul abandonat - vehicul de orice categorie, aflat pe domeniul public sau privat al municipiului Curtea de Argeş de cel puţin 6 luni, al cărui proprietar sau deţinător legal este cunoscut, însă există indicii temeinice determinate de starea improprie circulaţiei acestora pe drumurile publice din care rezultă intenţia proprietarului sau a deţinătorului legal de a renunţa la exercitarea drepturilor sale asupra vehiculului.

**Art. 3.** Conform prevederilor art. 7, lit. l) din Legea nr. 155/2010 a poliţiei locale, „poliţia locală aplică prevederile legale privind regimul juridic al vehiculelor fără stăpân sau abandonate pe locuri aparţinând domeniului public sau privat al statului ori al unităţilor/ subdiviziunilor administrativ teritoriale.”

**IDENTIFICAREA VEHICULELOR CE PREZINTĂ INDICII CLARE PENTRU A FI ÎNCADRATE IN CATEGORIA VEHICULELOR FĂRĂ STĂPÂN SAU ABANDONATE**

**Art. 4.** Identificarea vehiculelor fără stăpân sau abandonate pe teritoriul Municipiului Curtea de Argeş se realizează de către poliţiştii locali din cadrul Serviciului Poliţia Locală Curtea de Argeş, cu ocazia activităţilor zilnice desfăşurate în teren sau la sesizarea cetăţenilor.

**Art. 5.** Pentru vehiculele în privinţa cărora există indicii temeinice că ar fi fără stăpân sau abandonate politiştii locali întocmesc procese verbal de constatare (Anexa nr.1) pentru fiecare caz depistat.

**Art. 6.** (1) În procesul verbal de constatare se consemnează datele minime de identificare ale vehiculului care pot fi identificate, respectiv: numărul de înmatriculare, categoria, marca şi tipul, culoarea, starea fizică, respectiv avarii vizibile, seria de motor, seria de şasiu ori caroserie (dacă sunt vizibile).

1. Fiecare vehicul depistat va fi fotografiat în format digital (fată, spate şi părţile laterale).
2. În situaţia în care în interiorul vehiculului depistat se află, la vedere, bunuri, acestea vor fi consemnate şi descrise in procesul verbal de constatare.

**Art. 7.** Cu ocazia întocmirii procesului verbal agentul constatator va afîşa o somaţie (Anexa nr. 2) pe caroseria vehiculului prin care solicită ridicarea acestuia de pe domeniul public sau privat al Municipiului Curtea de Argeş în termen de 10 zile.

**Art. 8**. După întocmirea actului de constatare se vor efectua verificări in bazele de date, pe linie de circulaţie, la dispeceratul Serviciului Poliţia Locală Curtea de Argeş, pentru identificarea vehiculului şi a proprietarului sau deţinătorului legal.

**INSTRUMENTAREA VEHICULELOR FĂRĂ STĂPÂN**

**Art. 9.** (1) În măsura în care există posibilităţi de depistare a seriei motorului, a şasiului sau a caroseriei, vehiculul va fi verificat în bazele de date pe linie de circulaţie rutieră pentru identificarea proprietarului sau deţinătorului legal.

(2) În cazul identificării proprietarului sau deţinătorului legal, acesta va fi somat prin scrisoare recomandată cu aviz de primire semnată de şeful Serviciului Poliţia Locală Curtea de Argeş şi primarul municipiului Curtea de Argeş pentru ridicarea vehiculului în termen de 5 zile de la primirea corespondenţei.

**Art. 10.** (1) Dacă nu s-a depistat proprietarul sau deţinătorul legal pe baza seriei de şasiu sau a caroseriei, în termen de 5 zile de la întocmirea procesului verbal de constatare, caracteristicile tehnice ale vehiculului depistat şi locul unde a fost identificat se aduc la cunoştinţă publică prin publicarea unui anunţ într-un cotidian local şi pe site-ul Primăriei Municipiului Curtea de Argeş, precum şi prin afişarea anunţului respectiv la sediul Primăriei Municipiului Curtea de Argeş într-un loc special amenajat.

(2) Publicarea anunţului de la alin. (1) se realizează sub semnătura şefului Serviciului Poliţia Locală Curtea de Argeş.

**Art. 11.** Dacă în termen de 10 zile de la identificarea unui vehicul în condiţiile art. 5 nu s-a putut stabili identitatea proprietarului sau deţinătorului legal şi dacă vehicul identificat nu a fost ridicat conform somaţiei emise în condiţiile art. 7, cât şi dacă s-a efectuat aducerea la cunoştinţă publică în condiţiile art. 10, la propunerea Serviciului Poliţia Locală Curtea de Argeş, primarul municipiului Curtea de Argeş emite dispoziţia de declarare a vehiculului respectiv ca f'iind vehicul fără stăpân, în care se dispune şi ridicarea şi depozitarea acestuia în locul special amenajat, sub coordonarea Serviciului Poliţia Locală Curtea de Argeş.

**INSTRUMENTAREA VEHICULELOR ABANDONATE**

**Art. 12**. Dacă proprietarul sau deţinătorul legal al vehiculului ce prezintă indicii pentru a fi încadrat în categoria vehiculelor abandonate a fost identificat şi dacă în urma somării în condiţiile art. 7 vehiculul nu a fost ridicat, se emite o somaţie ce va fi trimisă prin scrisoare recomandată cu aviz de primire, semnată de şeful Serviciului Poliţia Locală Curtea de Argeş şi primarul municipiului Curtea de Argeş, ca în termen de 5 zile de la primirea somaţiei să procedeze la ridicarea vehicului de pe domeniul public sau privat al Municipiului Curtea de Arges.

**Art. 13**. Dacă proprietarul/deţinătorul legal nu se conformează în termenul stabilit somaţiei de la art. 12, la propunerea Poliţiei Locale a Municiplului Curtea de Argeş, primarul municipiului Curtea de Argeş emite dispoziţia de declarare a vehiculului respectiv ca fiind vehicul abandonat, în care se dispune şi ridicarea şi depozitarea acestuia în locul special amenajat, sub coordonarea Serviciului Poliţia Locală Curtea de Argeş.

**Art. 14.** Refuzul proprietarului sau al deţinătorului legal al vehiculului ce prezintă indicii pentru a fi încadrat în categoria vehiculelor abandonate de a se conforma somaţiei de la art. 12 constituie contravenţie şi se sancţionează cu amendă între 1000-2000 lei, conform Legii nr. 421/2002, cu modificările şi completările ulterioare.

**RIDICAREA, TRASPORTUL ŞI DEPOZITAREA VEHICULELOR FARA STAPÂN SAU ABANDONATE**

**Art. 15.** În baza dispoziţiei primarului, prevăzută la art. 11 şi art. 13, Serviciul Poliţia Locală Curtea de Argeş va proceda la ridicarea vehiculelor respective prin intermediul unui operator.

**Art. 16.** Pentru ridicarea vehiculelor, la faţa locului, în prezenţa conducătorului auto al operatorului şi a unui martor asistent, poliţistul local desemnat în acest scop va întocmi un proces verbal (anexa nr. 3), în care va consemna aspectele vizuale şi foto rezultate din examinarea exterioară şi interioară a vehiculului, inclusiv a eventualelor bunuri aflate în interior. Fiecare vehicul ce urmează a fi ridicat va fi fotografiat în format digital (faţă, spate şi părţile laterale), operaţiune ce se consemnează şi în procesul verbal.

**Art. l7. (1)** Activităţile de ridicare, transport, depozitare şi eliberare a vehiculelor declarate prin dispoziţie a primarului ca fiind abandonate sau fără stăpân se vor efectua de către operatorul autorizat căruia i s-a atribuit contractul de servicii în urma desfăşurării procedurii de achizitie publică. Operatorul autorizat va fi însoţit, în mod obligatoriu, la desfăşurarea tuturor activităţilor privind ridicarea vehiculelor, de un agent constatator din cadrul Serviciului Poliţia Locală Curtea de Argeş.

(2) O copie a dispoziţiei primarului de ridicare al vehiculului şi procesul verbal (anexa nr. 3) se înmânează de către poliţistul local conducătorului auto al operatorului autorizat.

**Art. 18.** Depozitarea vehiculelor fără stăpân sau abandonate ridicate se realizează în locul special amenajat.

**Art. 19.** (1) Dacă în termen de 10 zile de la data comunicării somaţiei, în cazul vehiculelor abandonate, sau expirarea termenului de 30 de zile de la data anunţului, în cazul vehiculelor fără stăpân, proprietarul sau deţinătorul legal al vehiculului abandonat nu se prezintă pentru a prelua vehiculul, acesta trece de drept în proprietatea municipiului Curtea de Argeş, liber de orice sarcini, prin dispoziţie a primarului şi, în funcţie de starea acestuia, urmează a fi valorificat prin vânzare, în condiţiile legii, sau predat unităţii de colectare şi valorificare a deşeurilor.

(2) Dispoziţia de la alin. (1) se comunică de îndată proprietarului/deţinătorului legal al vehiculului abandonat, putând fi atacată în termen de 5 zile de la comunicare la instanţa de contencios administrativ.

**RESTITUIREA VEHICULELOR ABANDONATE SAU FĂRĂ STAPÂN CĂTRE PROPRIETAR/DEŢINĂTOR LEGAL**

**Art. 20** (1) Vehiculele declarate, prin dispozitie de primar, ca fiind vehicule fără stăpân se pot restitui către proprietar/deţinător legal, în baza unui proces verbal (anexa nr. 4), pe toată perioada depozitării până la valorificarea acestora, în termen de 10 zile de la data la care persoana care reclamă vehiculul face dovada îndeplinirii condiţiilor art. 7 din Legea 421/2002.

(2) Vehiculele declarate prin dispoziţie de primar ca fiind vehicule fără stăpân se pot restitui către proprietarul/deţinătorul legal doar după ce se proprietarul/deţinătorul legal face dovada achitării cheltuielilor aferente ridicării, transportului şi depozitării vehiculului, precum şi a amenzii de 2000 lei, conform art. 11 din Legea 421/2002.

**Art. 21** Vehiculelor declarate prin dispoziţie de primar ca fiind vehicule abandonate se pot restitui către proprietar/deţinătorul legal, în baza unui proces verbal (anexa nr. 4), în termen de 10 zile de la efectuarea ridicării, dacă sunt îndeplinite condiţiile art. 7 din Legea 421/2002, sau se pot restitui în cazul anulării de către instanţa de contencios administrativ a dispoziţiei primarului de trecere a vehiculului în domeniul privat al municipiului Curtea de Argeş.

**VALORIFICAREA VEHICULELOR ABANDONATE SAU FĂRĂ STĂPÂN**

**Art. 22.** (1) Valorificarea vehiculelor fără stăpân sau abandonate trecute în domeniul privat al muncipiului Curtea de Argeş se efectuează în baza dispoziţiei primarului prevăzută la art. 19, alin. (1).

(2)Valorificarea vehiculelor declarate abandonate sau fără stăpân prin dispoziţie a primarului, precum şi a bunurilor aflate în interiorul acestora, după caz, care au fost trecute în domeniul privat al unităţii administrativ-teritoriale în a cărei rază au fost găsite, se face prin vânzare, în condiţiile legii, sau prin valorificare la o unitate de colectare şi valorificare a deşeurilor.

(3)În vederea valorificării se face evaluarea vehiculului, prin grija primarului, pe baza unei expertize de specialitate.

(4)Vânzarea se poate face prin licitaţie conform anexei nr.5.

(5) Sumele rezultate în urma valorificării se fac venit la bugetul local al Muncipiului Curtea de Argeş.

(6) In vederea radierii din circulaţie a vehiculelor fără stăpân sau abandonate care au fost identificate în baza de date a vehiculelor înmatriculate, dar nu au fost restituite proprietarilor în conditiile legii, Serviciul Poliţia Locală Curtea de Argeş va comunica datele necesare către Serviciul de înmatriculări competent, împreună cu o copie a dispoziţiei primarului de trecere a vehiculului în domeniul privat al municipiului Curtea de Argeş.

**DISPOZIŢII FINALE**

**Art. 23.** Serviciul Poliţia Locală Curtea de Argeş va lua măsurile necesare pentru organizarea corespunzătoare a activităţilor de depistare şi ridicare de pe teritoriul municipiului Curtea de Argeş a vehiculelor ce prezintă indicii pentru a fi încadrate în categoria vehiculelor abandonate sau fără stăpân, inclusiv de stabilire a structurilor operative abilitate pe această linie.

**Art. 24.** Anexele nr.1, 2, 3, 4 si 5 fac parte integranta din prezentul regulament privind procedura de lucru pe linia vehiculelor fara stapan sau abandonate pe terenuri apartinand domeniului public sau privat al Municipiului Curtea de Arges.

Serviciul Politia Locala,

Razvan Badescu